<classify> SERIKALI imeanza mchakato wa kuangalia namna ubia kati ya serikali na Kampuni ya Buckreef Gold Mine-Re-Development Project utasimamiwa au kuvunjwa.Hayo yameelezwa na Waziri wa Madini, Dotto Biteko alipojibu swali la nyongeza la Mbunge wa Geita Vijijini, Joseph Kasheku CCM ambaye alitaka kujua kama serikali haitahuisha leseni ya kampuni hiyo ambayo imekuwa ikifanya utafiti mwa miaka mingi bila mafanikio na kutaka eneo hilo wapewe wachimbaji wadogo. Biteko alisema suala la Mgodi wa Buckreef limechukua muda mrefu kutokana na kuwapo matatizo mengi yakiwemo ya ubia na ya leseni.Mpaka sasa muda huu ninapozungumza, tumewasiliana na Ofisi ya Mwanasheria Mkuu wa Serikali kuangalia namna ubia huu utasimamia au pengine uangaliwe namna ya kuuvunja, alisema Biteko. Aliongeza: Lakini kuhusu leseni, Wizara ya Madini kupitia Tume ya Madini, hatujatoa leseni inayoitaji kuhuishwa kwa sasa kabla ya kukubaliana na mambo ambayo tunataka tukubaliane kwa sasa. Aidha, Bitego alikiri kuwepo kwa mgogoro wa ulipaji wa ushuru wa huduma kati ya Kampuni ya GGM na halmashauri za Geita Mjini na Vijijini na kuwa tatizo lilikuwa ni tofauti ya namna ya kukokotoa ushuru.Kulikuwa na tofauti ya ukokotoaji wa ushuru huo maana GGM walikuwa wakilipa dola za Marekani 200,000 kwa mwaka, lakini baada ya kufanyika marekebisho ya mwaka 2004, ikaonekana malipo yalipwe kwa mujibu wa sheria ya asilimia 0.3 ya mapato yote ya mwaka, na tofauti hiyo imechukua muda mrefu na serikali imekuwa ikishirikiana na halmashauri kulishughulikia hili, alieleza. Katika swali la misingi, Msukuma alitaka kujua ni kwa nini mgodi wa GGM umegoma kulipa deni la Halmashauri ya Geita la dola za Marekani 800,000. Akijibu swali hilo, Biteko alisema Halmashauri ya Wilaya na Halmashauri ya Mji Geita kwa pamoja zilikuwa zikidai kiasi cha dola za Marekani 800,000 kwa mujibu wa mkataba wa maendeleo ya uwekezaji wa madini ulioingiwa kati ya Serikali na Kampuni ya Mgodi wa Dhahabu wa Geita mwaka 1999.Deni hilo lilitokana na kutokulipwa kwa ushuru wa huduma kiasi cha dola za Marekani 200,000 kila mwaka kwa malimbikizo ya miaka minne kuanzia mwaka 2000 hadi mwaka 2003, alisema. Alisema serikali kupitia Tume ya Madini ilielekeza Mgodi wa Dhahabu wa Geita kulipa deni hilo kwa Halmashauri ya Mji wa Geita na Halmashauri ya Wilaya ya Geita ili fedha hizo ziboreshe huduma za kijamii na kiuchumi.Aidha, tarehe 26 Oktoba 2018 Mgodi wa dhahabu wa Geita ulilipa deni lote lililokuwa linadaiwa kiasi cha Sh 1,814,249,519.99. Mchanganuo wa malipo hayo ya ushuru wa huduma ni kiasi cha Sh 1,296,462,706.99 zililipwa kwa halmashauri ya Mji wa Geita na kiasi cha Sh 517,786,813 zililipwa kwa halmashauri ya wilaya ya Geita.  <topic>: KITAIFA 